贈敦復
作者：張耒
朝代：宋

paragraphs: 敦復想爲詩，目見無全牛。
天工忌其才，小邑使拘囚。
漫塗以塵埃，訟訊羣啾啾。
尚于紛紜中，逸興時奔流。
不知誰使之，瞥爾爲南遊。
驊騮解其縶，鷹隼脫於鞲。
山川困搜羅，風月遭嘲咻。
舉手聊探之，縱橫爛琳璆。
不有同行人，更歌而迭酬。
天應憫子勞，久苦暫使休。
奈何少縱之，一放不可收。
歸來見我喜，逸氣凌高秋。
我竊不自量，妄將挾其輈。
心知不可追，子幸爲我留。
君方嚴旗幢，我亦戒戈矛。
將圖詰朝見，百敗非予羞。